Prekladacia správa

Koncepcia systému finančného riadenia ISPA/Kohézny fond, verzia 1.0 bola vydaná za účelom zjednotenia niektorých procesov so systémom finančného riadenia Kohézneho fondu stanoveným v Koncepcii systému finančného riadenia Kohézneho fondu a nahradzovala Pokyny pre hospodárenie s finančnými prostriedkami pri realizácii programu ISPA. Koncepcia systému finančného riadenia ISPA/Kohézny fond, verzia 1.0 bola schválená uznesením vlády SR č. 1052/2007, pričom z uznesenia vyplynulo, že minister financií Slovenskej republiky je oprávnený schvaľovať prípadné zmeny a aktualizácie Koncepcie systému finančného riadenia ISPA/Kohézny fond bez predchádzajúceho rokovania vlády. Koncepcia systému finančného riadenia ISPA/Kohézny fond, verzia 2.0 bola schválená ministrom financií dňa 01.03.2010.
Materiál sa týka projektov, ktoré boli pred vstupom SR do EÚ implementované prostredníctvom programu ISPA. Dňom vstupu SR do EÚ sa stali projektmi Kohézneho fondu a kvôli odlišnosti od Kohézneho fondu sa nazývajú ISPA/Kohézny fond. 
Jedným z nevyhnutných predpokladov plynulej realizácie projektov programu ISPA/Kohézny fond je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých subjektov.
Slovenská republika je dňom vstupu do Európskej únie oprávnená čerpať finančné prostriedky z Kohézneho fondu. V súlade so zákonom č. 523/2004 Z. z. o rozpočtových pravidlách verejnej správy sa Kohézny fond stáva súčasťou príjmov a výdavkov štátneho rozpočtu.
Cieľom aktualizácie Koncepcie systému finančného riadenia ISPA/Kohézny fond verziou 2.1 je maximalizovať čerpanie prostriedkov zo zdroja EÚ aj v prípade, ak pri realizácii projektov bola identifikovaná nezrovnalosť, resp. došlo k finančnej korekcii zo strany EK. Jednotlivé zmeny aktualizovaného materiálu sa týkajú možnosti deklarovania výdavkov v rámci žiadosti o záverečnú platbu na základe zoznamu faktúr. Tento dokument v okamihu zostavovania žiadosti o záverečnú platbu, ktorá je predkladaná Európskej komisii, nahrádza žiadosť o platbu/žiadosť o úhradu faktúry pri výdavkoch  realizovaných nad rámec záväzku EK stanoveného v rozhodnutí, vo finančnom memorande, resp. v prípade projektov Kohézneho fondu v sektore životného prostredia výdavkami nad rámec garantovaného výmenného kurzu 38 SKK/EUR.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Koncepcia systému finančného riadenia ISPA/Kohézny fond, verzia 2.1 nadobúda platnosť 09.06.2010. 
Jednotlivé subjekty zapojené do finančného riadenia ISPA/Kohézneho fondu sú povinné zapracovať zmeny vyplývajúce z Koncepcie systému finančného riadenia ISPA/Kohézny fond, verzie 2.1 do svojich vnútorných predpisov najneskôr do 31.07.2010.